Document ID: 31994D0200

Odločba Komisije
z dne 7. aprila 1994
o posebnih pogojih za uvoz ribiških proizvodov in proizvodov iz ribogojstva s poreklom iz Ekvadorja
(94/200/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1] in zlasti člena 11 Direktive,
ker je skupina strokovnjakov Komisije opravila inšpekcijski obisk Ekvadorja, da bi preverila razmere, v katerih se ribiški proizvodi proizvajajo, skladiščijo in odpremijo v Skupnost;
ker se določbe ekvadorske zakonodaje s področja zdravstvenega inšpekcijskega nadzora in spremljanja lahko štejejo kot enakovredne tistim v Direktivi 91/493/EGS;
ker je Insitituto Nacional de la Pesca (INP), pristojni ekvadorski organ, sposoben učinkovito preverjati uporabo veljavnih zakonov;
ker morajo postopki za pridobitev zdravstvenega spričevala iz člena 11(4)(a) Direktive 91/493/EGS vključevati tudi opredelitev vzorca spričevala, minimalne zahteve glede jezika(-ov), v katerem(-ih) mora biti sestavljeno, in položaj osebe, pooblaščene za njegov podpis;
ker mora biti v skladu s členom 11(4)(b) Direktive 91/493/EGS na vsako pakiranje ribiških proizvodov pritrjena oznaka z razvidnim imenom tretje države in številko odobritve obrata, iz katerega proizvod izvira;
ker je treba v skladu s členom 11(4)(c) Direktive 91/493/EGS sestaviti seznam odobrenih obratov; ker je treba ta seznam sestaviti na podlagi sporočila INP Komisiji; ker mora zato INP zagotoviti skladnost z za to določenimi določbami iz člena 11(4) Direktive 91/493/EGS;
ker je INP priskrbel uradna zagotovila glede skladnosti z določbami v poglavju V Priloge k Direktivi 91/493/EGS in glede izpolnjevanja zahtev za odobritev obratov, enakovrednih tistim v navedeni direktivi;
ker so ukrepi iz te odločbe v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Instituto Nacional de la Pesca (INP) je v Ekvadorju pristojen za preverjanje in potrjevanje skladnosti ribiških proizvodov z zahtevami Direktive 91/493/EGS.
Člen 2
Ribiški proizvodi s poreklom iz Ekvadorja morajo ustrezati naslednjim pogojem:
1. Vsaki pošiljki mora biti priloženo oštevilčeno originalno zdravstveno spričevalo, ustrezno izpolnjeno, podpisano, datirano in obsegajoče en list v skladu z vzorcem, navedenim v Prilogi A;
2. Proizvodi morajo prihajati iz odobrenih obratov, naštetih v Prilogi B;
3. Razen nepakiranih zamrznjenih ribiških proizvodov, namenjenih za proizvodnjo konzerviranih živil, mora biti na vseh pakiranjih z neizbrisnimi črkami napisana beseda "Ecuador" in številka odobritve obrata, iz katerega proizvodi izvirajo.
Člen 3
1. Spričevalo iz točke 1 člena 2 mora biti sestavljeno v vsaj enem uradnem jeziku države članice, v kateri se izvajajo preverjanja.
2. Spričevalo mora biti opremljeno z imenom, položajem in podpisom predstavnika INP-ja in uradnim žigom, ki se barvno razlikuje od drugih navedb v spričevalu.
Člen 4
Ta odločba se uporablja od 1. junija 1994.
Člen 5
Ta odločba je naslovljena na države članice.
V Bruslju, 7. aprila 1994

Labels: 0
3
18
6